text: Politiet jagter hashbude i Esbjerg
  17 februar 2014 kl. 10.32
  Hashhandlerne i Esbjerg lader sig ikke stoppe af politiets besøgsforbud mod en række lejligheder, hvor der har været salgssteder. I stedet sørger sælgerne for, at hashen bliver bragt ud til kunderne.
  Politiet har kendskab til visitkort, der henviser til, hvor kunderne kan bestille deres stoffer.
  Ifølge dagbladet JydskeVestkysten formoder politiet, at det er de samme personer som har solgt hash fra lejlighederne, der står bag budtjenesten.
  Hashhandlere har stået for budtjenester i en række byer.
  I København er to bagmænd og seks bude idømt straffe fra 14 dages fængsel og op til et års fængsel. En del af de hårdeste fængselsstraffe blev dog gjort betinget.
  Anklagemyndigheden har appelleret sagen til landsretten med krav om skærpelse af dommene.
  